Kotleba, Marek, poslanec NR SR (2021-09-22):
Ďakujem za slovo. Páni poslanci, pani poslankyne, tento zákon, ktorý predkladáme, tak môže naozaj odbremeniť tých motorkárov, môže odbremeniť aj stanice technickej kontroly a myslím, že veľmi pozitívne by to zobrali všetci motorkári, ktorých je naozaj už okolo 130-tisíc evidovaných na Slovensku, čo sa týka jednostopových vozidiel. Treba si povedať aj to, že technické kontroly v celej Európe sú rôzne. V niektorých štátoch sa vôbec nevykonávajú, v ďalších štátoch sa vykonávajú napríklad aj ročné, ale treba si povedať, že na Slovensku je motocykel sezónna záležitosť a je to sezónna záležitosť fanúšikov motocyklov, fanúšikov motocyklových klubov a nevyužíva sa ten motocykel celoročne ako napríklad niekde v Španielsku, v Portugalsku, prípadne v Anglicku, kde je tá technická kontrola každý rok. Preto ako som to aj skonzultoval s technikmi zo staníc technickej kontroly, tak tí povedali, že ten priemerný nájazd kilometrov, samozrejme, u každého motocykla je iný, je iné, keď niekto naozaj jazdí hobby raz za čas a keď niekto na tom motocykli dochádza do práce, ale ten priemerný nájazd je zhruba tritisíc kilometrov ročne a to už je v priemere aj s tým, kto najazdí kilometrov viac a kto najazdí tých kilometrov menej. Takže naozaj vykonávať kontrolu v priemere po šiestich tisíc kilometrov, kde aj tak tá kontrola sa vykoná iba vizuálne a jediné, čo sa spraví, že možno skontroluje mu – aj to len vizuálne – gumy, svetlá, smerovky a nejaký chod možno motora. Tak čo sa týka, nejakým merateľným ukazovateľom tak je ovalita bŕzd, kde za poslednú dobu motocykel, ktorý neprešiel technickou kontrolou, bola, bol iba tento meraný ukazovateľ, čo sa týka ovalita bŕzd, a to je fakt minimálne percento, ktoré museli vylúčiť. A ako dobre sami viete, už v minulosti sa toto menilo, pretože tie najmenšie motocykle, ktoré je kubatúra do 50 a maximálna rýchlosť do 45 kilometrov za hodinu, tak tieto motocykle už nemusia vykonávať vôbec technickú kontrolu a motocykle do kubatúry 125 už vykonávajú túto kontrolu každé štyri roky a popritom veľakrát tieto motocykle, ako skútre do tých 125, najazdia po tých mestách možno omnoho viac kilometrov ako tie veľké motocykle a tých 125 centimetrov kubických, čiže už aj toto bol taký krok vpred, kde sa tieto lehoty upravili. A myslím si, že ak určíme zákonom lehotu, dĺžku, teda dĺžku pravidelnej technickej kontroly, tak by to naozaj všetkým tým motorkárom mohlo pomôcť. A v tomto zákone sa hovorí aj o tom, že ak si niekto zakúpi motocykel nový, tak až po šiestich rokoch by išiel na tú prvú technickú kontrolu, pretože keď si zoberieme, tak možno za tých šesť rokov by najazdil plus-mínus okolo 20- až 30-tisíc kilometrov, čiže naozaj je to málo a potom opakovane by chodil po tých každých štyroch rokoch, čiže mohli by sme takto odbremeniť. A naozaj, páni poslanci alebo pani poslankyne, ktorí využívate motocykel, ktorí ste motorkári, ja viem, že niektorí sú tu aj členmi motocyklových klubov a v minulosti, minulosti robili aj takéto hromadné zrazy, tak dúfam, že takýto zákon podporia a urobíme niečo pre tých motorkárov, urobíme niečo pre občanov a nebudeme sa tu hrať teraz na to, že kto to predkladá, prečo predkladá, takže poprosím vás o podporu. Ďakujem pekne.